ai4bharat/Pralekha huggingface dataset:
இளைஞர் நலன் மற்றும் விளையாட்டு அமைச்சகம்
பாராலிம்பிக் வீரர்களுக்கான பிரதமர் மோடியின் ‘சாம்பியன்களை சந்தியுங்கள்’ முன்முயற்சியை வெண்கல வெற்றியாளர் சரத் குமார் தொடங்கி வைத்தார்
டோக்கியோ பாராலிம்பிக் வீரர்களுக்கான பிரதமர் திரு. நரேந்திர மோடியின் பள்ளிகளை பார்வையிடல் பிரச்சாரத்தை வெள்ளிக்கிழமை அன்று தொடங்கிய பாராலிம்பிக்ஸ் வெண்கல வீரர் ஷரத் குமார், திருவனந்தபுரத்தில் உள்ள பெண்கள் மேல்நிலைப் பள்ளி ஒன்றுக்கு சென்றார்.
அப்பள்ளியை சேர்ந்தவர்களை தவிர, கேரளாவின் பல்வேறு மாவட்டங்களில் இருந்து 75 பள்ளிகளின் மாணவர் பிரதிநிதிகள் நிகழ்வில் கலந்து கொண்டனர்.
தனது அனுபவத்தைப் பற்றி பேசிய சரத், "உயரம் தாண்டுதலை நான் தேர்ந்தெடுக்கவில்லை, அது தான் என்னை தேர்ந்தெடுத்தது. சதுரங்கம் என்னை மனதளவில் வலிமையாக்கியது, கால்பந்து எனக்கு சுறுசுறுப்பை கொடுத்தது. நான் விளையாட்டை விரும்பியதால் அதில் ஈடுபட்டேன், எந்த வித நிர்பந்தத்தாலும் அல்ல,” என்றார்.
விளையாட்டின் மீதான அன்பு மற்றும் ஆர்வத்தைதோடு, ஒழுக்கமான வாழ்க்கையைப் பின்பற்றுவதும் முக்கியம் என்று அவர் மேலும் கூறினார்.
"சரியான மற்றும் வெற்றிகரமான வாழ்க்கைக்கான ஒரே குறுக்குவழி சரியான நேரத்தில் சாப்பிடுவது, தூங்குவது, ஒழுக்கத்தை கடைபிடிப்பது மற்றும் செயல்களை பாதியில் விடாமல் இருப்பது" என்று அவர் கூறினார்.
'சாம்பியன்களை சந்தியுங்கள்' முன்முயற்சியானது கல்வி அமைச்சகம் மற்றும் இளைஞர் விவகாரங்கள் மற்றும் விளையாட்டு அமைச்சகம் இணைந்து ஏற்பாடு செய்துள்ள தனித்துவமான நடவடிக்கையாகும்.
தங்களின் சொந்த அனுபவங்கள், வாழ்க்கைப் பாடங்கள், எப்படி சரியாக சாப்பிட வேண்டும் உள்ளிட்ட குறிப்புகளை இந்நிகழ்வுகளின் போது ஒலிம்பிக் வீரர்கள் வழங்குவதோடு பள்ளிக் குழந்தைகளுக்கு ஒட்டுமொத்த உத்வேகத்தை அளிக்கிறார்கள்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1788381
பிரதமர் அலுவலகம்
குஜராத் மாநிலம் மேஹ்சானின் மோதெராவில் ரூ. 3900 கோடி மதிப்பிலான பல்வேறு திட்டங்களுக்கு அடிக்கல் நாட்டி, பிரதமர் நாட்டிற்கு அர்ப்பணிப்பு
குஜராத் மாநிலம் மேஹ்சானின் மோதெராவில் ரூ. 3900 கோடி மதிப்பிலான பல்வேறு திட்டங்களுக்கு பிரதமர் திரு நரேந்திர மோடி அடிக்கல் நாட்டி, நாட்டிற்கு இன்று அர்ப்பணித்தார். 24 மணி நேரமும் சூரிய மின் சக்தியில் இயங்கும் இந்தியாவின் முதல் கிராமம் என்று மோதெராவை பிரதமர் அறிவித்தார்.
நிகழ்ச்சியில் பேசிய அவர், மின்சாரம், தண்ணீர் முதல் ரயில்வே, சாலை வரையிலும், பால்வளம் முதல் திறன் மேம்பாடு, சுகாதாரம் வரையிலும் ஏராளமான திட்டங்களுக்கு அடிக்கல் நாட்டப்பட்டு, தொடங்கி வைக்கப்பட்டிருப்பதாகத் தெரிவித்தார். இந்தத் திட்டங்களால் இந்தப் பகுதியில் வேலை வாய்ப்பு உருவாக்கப்படும் என்றும், கால்நடை பராமரிப்புத் துறையில் ஈடுபடும் மக்கள் மற்றும் விவசாயிகளின் வருமானம் அதிகரிப்பதோடு, மாநிலத்தின் பாரம்பரிய சுற்றுலாவும் வளர்ச்சி பெறும் என்றும் பிரதமர் தெரிவித்தார்.
மோதெராவிலுள்ள வீடுகளின் விளக்குகள், விவசாய தேவைகள் மற்றும் வாகனங்களுக்குத் தேவையான மின்சாரத்தை சூரிய மின் சக்தியிலிருந்து பெற முடியும் என்றார் அவர். “21-ஆம் நூற்றாண்டில் தற்சார்பு இந்தியா என்ற இலக்கை அடைவதற்கு நமது எரிசக்திகளின் தேவை சம்பந்தமான இது போன்ற முயற்சிகளை நாம் அதிகரிக்க வேண்டும்”, என்று அவர் வலியுறுத்தினார். பொதுமக்களே மின்சாரத்தை உற்பத்தி செய்பவர்களாகவும், நுகர்வோராகவும் செயல்படும் பாதையில் தான் பணியாற்றி வருவதாக பிரதமர் கூறினார். “உங்களுக்குத் தேவையான எரிசக்தியைப் பயன்படுத்திவிட்டு மீதமுள்ள மின்சாரத்தை அரசுக்கு விற்பனை செய்யுங்கள். இதன் மூலம் மின்சாரக் கட்டணங்கள் நீக்கப்படுவதோடு, கூடுதல் வருமானமும் கிடைக்கும்”, என்று அவர் குறிப்பிட்டார். மக்கள் தங்கள் வீடுகளிலும், விவசாயிகள் தங்கள் விலை நிலங்களிலும் சூரிய மின்சக்தி தகடுகளைப் பொருத்தியும், நீர் பாசனத்திற்காக சூரிய மின்சக்தியில் இயங்கும் பம்புகளைப் பொருத்தியும் மின்சாரத்தை உற்பத்தி செய்வதற்கு ஏற்ற கொள்கைகளை அமைக்கும் பாதையில் மத்திய அரசு தற்போது செயல்பட்டு வருவதாக பிரதமர் தெரிவித்தார்.
பிரதமரின் மக்கள் மருந்தகத் திட்டத்தின் வெற்றி குறித்த தமது மகிழ்ச்சியை வெளிப்படுத்திய திரு நரேந்திர மோடி, முன்பு ரூ.1000 என்ற வகையில் விற்கப்பட்ட பொதுவான மருந்துகள், தற்போது ரூ.100-200 என்ற விலையில் விற்கப்படுவதால் அனைவரும் மருந்துகளை இந்த மையங்களில் இருந்து வாங்குமாறு கேட்டுக் கொண்டார்.
குஜராத் முதல்வர் திரு புபேந்திர பட்டேல், நாடாளுமன்ற உறுப்பினர்கள் திரு சி. ஆர். பாட்டில், திரு பாராசின்ஹ் தாபி, திருமதி சாரதாபென் பட்டேல் மற்றும் திரு ஜுகன்ஜி லோகண்ட்வாலா உள்ளிட்டோர் நிகழ்ச்சியில் கலந்து கொண்டனர்.
((
பாதுகாப்பு அமைச்சகம்
சைனிக் பள்ளி சங்கத்துடன் இணைய 194 பள்ளிகள் இதுவரை விண்ணப்பங்கள் பதிவு செய்துள்ளன : பாதுகாப்புத்துறை அமைச்சகம் தகவல்
சைனிக் பள்ளி சங்கத்துடன் இணைய 194 பள்ளிகள் இதுவரை விண்ணப்பங்கள் பதிவு செய்துள்ளன எனவும், இவை பரிசீலிக்கப்பட்டு வருவதாகவும் பாதுகாப்புத்துறை அமைச்சகம் தெரிவித்துள்ளது.
தேசியக் கல்வி கொள்கையுடன், குழந்தைகளுக்கு மதிப்பு மிக்க, கலாச்சாரம், பாரம்பரியம் , தேசபற்றுடன் கூடிய கல்வியை வழங்குவதில் கவனம் செலுத்த மத்திய அரசு முடிவு செய்துள்ளது. தற்போதுள்ள சைனிக் பள்ளிகள் முறைக்கு, முன்னுதாரண மாற்றமாக, சைனிக் பள்ளி சங்கத்துடன், சைனிக் பள்ளிகளாக மாற விரும்பும் பள்ளிகளை இணைக்கும் திட்டத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தப் பள்ளிகள் பாதுகாப்புத்துறை அமைச்சகத்தின் செயல்படும் சைனிக் பள்ளிகளை விட வேறுபட்டதாக இருந்து பிரத்யேகமாக செயல்படும். முதல்கட்டமாக , மாநிலங்கள்/ தொண்டு நிறுவனங்கள் / தனியார் நிறுவனங்களிடம் இருந்து 100 பள்ளிகளை இணைக்க திட்டமிடப்பட்டுள்ளது.
சைனிக் பள்ளி பாடமுறையை, நாட்டில் உள்ள பல பகுதிகளுக்கு வழங்குவதை இத்திட்டம் நோக்கமாக கொண்டுள்ளது. கடந்த ஜனவரி 15ம் தேதி வரை பதிவு செய்த பள்ளிகளுக்கு, இணைவதற்கான விண்ணப்ப படிவத்தை சைனிக் பள்ளிகள் சங்கம் அனுப்பியுள்ளது. இந்த விண்ணப்பங்களை, சைனிக் பள்ளி சங்கத்துக்கு ஜனவரி 21ம் தேதிக்குள் சமர்பிக்க வேண்டும். இதுவரை 194 பள்ளிகள் https://sainikschool.ncog.gov.in என்ற இணையளத்தில் பதிவு செய்துள்ளன. இதற்கான மதிப்பீட்டை, பள்ளி மதிப்பீட்டுக் குழு மேற்கொண்டு, அதன் அறிக்கையை சைனிக் பள்ளி சங்கத்திடம் ஜனவரி கடைசி வாரத்தில் சமர்பிக்கும். இகுழுவில் மாவட்ட ஆட்சியர்கள், அந்தந்த மாவட்டத்தில் உள்ள நவோதயா/கேந்திரியா வித்யாலயா பள்ளி முதல்வர்கள், அருகில் உள்ள சைனிக் பள்ளி முதல்வர்கள் உறுப்பினர்களாக இருப்பர்.
சைனிக் பள்ளி சங்கத்தால் ஒப்புதல் அளிக்கப்படும் பள்ளிகள், சைனிக் பள்ளி பாடத்திட்டங்களை அடுத்த கல்வி ஆண்டில் 6ம் வகுப்பு முதல் தொடங்கும். பள்ளி நிர்வாகம், ஆசிரியர்களுக்கான பயிற்சிகள், விளையாட்டு உட்பட மற்ற திட்டங்களை அமல்படுத்துவது தொடர்பாக அனுமதிக்கப்படும் பள்ளிகளுக்குத் தனியாக தெரிவிக்கப்படும்.
புதிய சைனிக் பள்ளிகளில் ஒரு பள்ளி-ஒரு விளையாட்டு என்ற முறையும் அமல்படுத்தப்படும். இதன் மூலம் அந்தப் பள்ளி, தான் அமைந்துள்ள மாநிலத்துக்கு அடையாளம் காணப்பட்ட ஒரு விளையாட்டு பிரிவில் கவனம் செலுத்தி, சிறப்பாகத் திகழ்வதற்காக இத்திட்டம் அமல்படுத்தப்படுகிறது.
சிறப்பு சேவைகள் மற்றும் கட்டுரைகள்
சிவகங்கையில் அரசு பணிகளுக்கான வேலைவாய்ப்பு முகாம்: 258 பேருக்கு பணி நியமன ஆணைகள் வழங்கப்பட்டன
மத்திய அரசின் அனைத்துத் துறைகள் மற்றும் அமைச்சகங்களில் அடுத்த ஒன்றரை ஆண்டில் 10 லட்சம் பேருக்கு பணி நியமனம் வழங்கும் மாபெரும் திட்டத்தை பிரதமா் திரு நரேந்திர மோடி கடந்த மாதம் தொடங்கி வைத்ததை அடுத்து, நாடு முழுவதும் பல்வேறு கட்டங்களாக இந்தத் திட்டம் சிறப்பாக செயல்படுத்தப்பட்டு வருகிறது. அந்த வகையில், வேலை வாய்ப்பு விழாவின் இரண்டாம் கட்டம், சிவகங்கை மாவட்டம், இலுப்பைக்குடியில் உள்ள இந்தோ- திபெத் எல்லைக் காவல்படை காவலர் பயிற்சி மையத்தில் நடைபெற்றது. இதில் கலந்துகொண்ட மத்திய சமூக நீதி மற்றும் அதிகாரமளித்தல் துறை இணையமைச்சர் திரு ஏ. நாராயணசாமி, 258 பேருக்கு எல்லை காவல் படை, இந்தோ- திபெத் எல்லைக் காவல்படை, ராணுவ ஆள்சேர்ப்பு வாரியம், ரயில்வே, பாரத ஸ்டேட் வங்கி இந்தியன் ஓவர்சீஸ் வங்கி உள்ளிட்ட பல்வேறு மத்திய அரசு பணிகளுக்கான பணி நியமன ஆணைகளை வழங்கினார்.
இந்த நிகழ்ச்சியில் சிவகங்கை மாவட்ட ஆட்சியர் திரு மதுசூதன் ரரெட்டி காவல்துறை துணைத் தலைவர் திரு அக்சல் சர்மா, காமண்டர் சுரேஷ் குமார் யாதவ் உள்ளிட்டோர் கலந்து கொண்டனர்.
ஜல்சக்தி அமைச்சகம்
தூய்மையான கங்கைக்கான தேசிய இயக்கத்தின் 38-வது செயற்குழு கூட்டம்
தூய்மையான கங்கைக்கான தேசிய இயக்கத்தின் 38-வது செயற்குழு கூட்டம் அதன் தலைமை இயக்குநர் திரு ராஜீவ் ரஞ்சன் மிஸ்ரா தலைமையில் நடைபெற்றது. மேற்கு வங்கம், உத்தரகாண்ட் மற்றும் பீகார் ஆகிய மாநிலங்களில் சில முக்கிய திட்டங்களுக்கு கூட்டத்தில் அனுமதி வழங்கப்பட்டது.
மேற்கு வங்கத்தில் உள்ள வடக்கு பாரக்பூர் நகராட்சியில் கழிவுநீர் சுத்திகரிப்பு நிலையம் உள்ளிட்ட பணிகளுக்கான விரிவான திட்ட அறிக்கை கூட்டத்தின் போது மதிப்பீடு செய்யப்பட்டு ஒப்புதல் அளிக்கப்பட்டது. தற்போதைய நிலவரப்படி, நகரத்தில் மையப்படுத்தப்பட்ட கழிவுநீர் அமைப்பு இல்லை என்பதால், கழிவுநீர் கங்கை நதியில் பாய்கிறது. திட்டத்திற்கான மதிப்பீடு ரூ 215 கோடி ஆகும்.
பீகாரில் உள்ள டெஹ்ரி-ஆன்-சோனில் மூன்று புதிய கழிவுநீர் சுத்திகரிப்பு நிலையங்கள் உள்ளிட்ட திட்டங்களுக்கும் கூட்டத்தில் ஒப்புதல் அளிக்கப்பட்டன. இவற்றிலொன்று சிவபெருமான் கோவிலுக்கு அருகிலும், மற்றொன்று டால்மியா நகரிலும், இன்னொன்று இஸ்லாம் கன்ஜ் அருகிலும் அமையவுள்ளன. திட்டத்தின் மொத்த மதிப்பீடு ரூ 63.89 கோடி ஆகும்.
உத்தரகாண்ட் மாநிலம் ஹரித்வாரில் உள்ள அஜீத்பூர் கிராமத்தில் மாதா பால்குமாரி குளியலறை கட்டிடம் மற்றும் தகனம் செய்யுமிடம் உள்ளிட்ட உள்கட்டமைப்பு மேம்பாட்டுத் திட்டங்களும் கூட்டத்தில் முன்மொழியப்பட்டன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1767458
சுகாதாரம் மற்றும் குடும்ப நலத்துறை அமைச்சகம்
தடுப்புமருந்து வழங்கல் குறித்த கட்டுக்கதைகளை முறியடித்தல்- கொவின் தளத்தின் செயல்பாடு குறித்து விளக்கம்
இந்தியா முழுவதுமுள்ள அனைத்து மக்களுக்கும் கொவிட் தடுப்பு மருந்து கிடைப்பதற்காக, கொவின் தளத்தை மத்திய அரசு உருவாக்கியது.
கொவின் தளம் டிஜிட்டல் பிரிவினையை உருவாக்குவதாகவும், சில பிரிவு மக்களுக்கு மட்டுமே பயன்படுவதாகவும் சில செய்திகள் தெரிவிக்கின்றன. இந்த செய்திகள் தவறானவை மற்றும் உண்மையை முழுவதுமாக வெளிப்படுத்தாதவை ஆகும்.
இது குறித்து சரியான தகவல்களை தெரிவித்துள்ள கொவிட்-19-ஐ கட்டுப்படுத்துவதற்கான தொழில்நுட்பம் மற்றும் தரவு மேலாண்மைக்கான அதிகாரமளிக்கப்பட்ட குழுவின் தலைவர் டாக்டர் ஆர் எஸ் ஷர்மா, தடுப்பு மருந்து வழங்கல் நடவடிக்கையின் தொழில்நுட்ப முதுகெலும்பாக கொவின் செயல்படுவதாக கூறியுள்ளார்.
அங்கீகாரம் அளிக்கப்பட்ட தடுப்பு மருந்துகளின் விநியோகம், தடுப்பு மருந்து வழங்கும் மையங்களின் மேலாண்மை, தடுப்பூசிக்கான பதிவு, சான்றிதழ் உள்ளிட்ட ஒட்டுமொத்த மதிப்பு சங்கிலியும் கொவின் தளத்தின் மூலம் நிர்வகிக்கப்படுகிறது.
கொவின் தளத்தை குறை கூறுபவர்களில் சிலர், நாட்டின் தடுப்பு மருந்து வழங்கல் நடவடிக்கையின் அளவு மற்றும் அதிலுள்ள சவால்கள் குறித்து முழுவதும் அறிந்திருக்கவில்லை.
1.37 பில்லியனுக்கும் அதிகமான மக்கள் தொகை உள்ள நாட்டில், 167 மில்லியனுக்கும் அதிகமான நபர்களுக்கு குறைந்தது ஒரு டோஸ் தடுப்பூசி செலுத்தப்பட்டுள்ளது. அதாவது எட்டில் ஒரு இந்தியருக்கு  தடுப்பு மருந்து வழங்கப்பட்டுள்ளது. இத்தனை தகவல்களும் உடனுக்குடன், மாவட்ட வாரியாக கொவின் தளத்தில் பதிவேற்றப்பட்டு அனைவரின் பார்வைக்கும் கிடைக்கிறது.
எதிர்காலத்தையும், மக்கள் நலனையும் கருத்தில் கொண்டு கொவின் வடிவமைக்கப்பட்டுள்ளது. வலுவான பாதுகாப்பு பரிசோதனைகளை கொவின் தளம் கடந்து வந்துள்ளது. இது வரை அதன் பாதுகாப்பில் எந்தவித குறைபாடும் இல்லை.
நமது முயற்சிகளை பார்த்து, அதிக மக்கள் தொகை கொண்ட ஆப்பிரிக்க நாடுகளான நைஜீரியா போன்றவை, அவர்களது தடுப்பு மருந்து வழங்கல் நடவடிக்கையை டிஜிட்டல் மயமாக்குவதற்காக நமது ஆதரவை கோரியுள்ளன.
கொவின் தளத்தை குறைகூறுவோர் அதற்கு மாற்றாக எந்த தீர்வையும் முன்மொழியவில்லை. இவ்வாறான விமர்சனம் முயற்சிகளை சிறுமைப்படுத்துவதோடு, முன்னேற்றத்திற்கும் வழிவகுக்காது. அனைவருக்கும் தடுப்பு மருந்து சென்றடைவதற்கான தொழில்நுட்ப முதுகெலும்பாக கொவின் தளம் விளங்குகிறது.
------
(Visitor Counter : 193
விவசாயத்துறை அமைச்சகம்
தமிழகம் உட்பட நாடு முழுவதும் தொடர்ந்து நடைபெற்று வரும் நெல் கொள்முதல்
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா மற்றும் கேரளாவில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு நவம்பர் 27 வரை 313.25 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 264.32 லட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்தாண்டைவிட இந்தாண்டு நெல் கொள்முதல் 18.51 சதவீதம் அதிகம். இந்தாண்டில் இது வரையிலான மொத்த கொள்முதலில், பஞ்சாப் மாநிலத்தில் மட்டும் 202.70 லட்சம் மெட்ரிக் டன் கொள்முதல் செய்யப்பட்டுள்ளது.
நடப்பு காரீப் சந்தை காலத்தில் 28.95 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. Rs. 59142.08 கோடி பெற்றுள்ளனர்.
மேலும், மாநிலங்கள் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா மற்றும் ராஜஸ்தான், மற்றும் ஆந்திரப் பிரதேசத்திலிருந்து 45.24 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1676803
-----
(Visitor Counter : 87
ரசாயனம் மற்றும் உரங்கள் அமைச்சகம்
நடப்புக் குறுவைப் பருவத்தில் நாடு முழுவதும் உரங்களுக்குப் பற்றாக்குறை இல்லை: திரு. கவுடா.
மத்திய இரசாயனங்கள் மற்றும் உரங்கள் அமைச்சர் திரு. டி.வி. சதானந்த கவுடா நடந்து வரும் குறுவை சாகுபடிப் பருவத்தில் நாடு முழுவதும் உரங்களுக்குப் பற்றாக்குறை இல்லை என்று கூறியுள்ளார். மேலும், மாநில அரசுகளுடன் கலந்தாலோசித்து போதுமான அளவு முன்னேற்பாடுகள் செய்யப்பட்டுள்ளன என்றார்.
இன்று புதுடில்லியில் திரு. கவுடாவைச் சந்தித்த மத்தியப்பிரதேச முதல்வர் திரு. சிவராஜ் சிங் சவுகானின் கோரிக்கையின் படி அவரது மாநிலத்தில் யூரியா போதுமான அளவு கிடைக்கும் / கிடைக்க ஏற்பாடு செய்யப்படும் என்று திரு. கவுடா உறுதியளித்தார். மாநிலத்தில் இதுவரை யூரியா பற்றாக்குறை ஏற்படவில்லை என்றாலும், இந்தப் பருவமழையின் போது அதிக மழை பெய்ததால் யூரியாவின் நுகர்வு அதிகரித்துள்ளது என்றும், கடந்த ஆண்டு இதே காலப்பகுதியுடன் ஒப்பிடும்போது விதைப்பு 47 சதவீதம் அதிகரித்துள்ளது என்றும் திரு. சவுகான் கூறினார்.
இந்தக் குறுவைப் பருவத்தில் விவசாயிகளால் எதிர்பார்க்கப்படும் யூரியாவின் தேவை அதிகமாக இருப்பதால், ஜூலை, ஆகஸ்ட் மற்றும் செப்டம்பர் மாதங்களில் எப்போதும் வழங்கப்படும் யூரியாவை விட கூடுதல் யூரியா வழங்க ஏற்பாடு செய்யுமாறு மத்திய அரசிடம் அவர் கேட்டுக்கொண்டார்.
அப்போது வரும் நாட்களில் மத்தியப்பிரதேசத்திற்கு போதுமான அளவு யூரியா வழங்கப்படும் என்று திரு. கவுடா உறுதியளித்தார். ஜூன் வரை, மாநிலத்திற்கு கிட்டத்தட்ட 55000 மெட்ரிக் டன் யூரியா கிடைத்துள்ளது, மேலும் ஜூலை வழங்கல் திட்டத்திற்கு கூடுதலாக ஜூலை 3, 2020 அன்று 19000 மெட்ரிக் டன் ஒதுக்கப்பட்டுள்ளது. மத்திய உரங்கள் துறை தொடர்ந்து நிலைமையைக் கண்காணித்து வருவதுடன், நடந்து வரும் குறுவைப் பருவத்தில் விவசாயிகளின் தேவையைப் பூர்த்தி செய்யப் போதுமான அளவு யூரியாவை வழங்க உறுதி பூண்டுள்ளது என்றார், மேலும், பிரதமர் திரு.நரேந்திர மோடியின் தலைமையிலான மத்திய அரசு, விவசாயிகளுக்கு மலிவு விலையில் தேவையான அளவு உரங்களை சரியான நேரத்திற்குள் வழங்குவதை உறுதி செய்வது குறித்து மிகவும் திட்டவட்டமாக உள்ளது என்றார்.
சமூக நிதி மற்றும் அதிகாரமளித்தல் அமைச்சகம்
பட்டியலின மாணவர்களுக்கான தேசிய உதவித்தொகை திட்டம்
நாடாளுமன்றத்தின் மாநிலங்களவையில் எழுப்பப்பட்ட கேள்விகளுக்கு எழுத்துப்பூர்வமாக பதிலளித்த மத்திய சமூக நீதி மற்றும் அதிகாரமளித்தல் இணை அமைச்சர் திரு. ரத்தன் லால் கட்டாரியா, கீழ்காணும் தகவல்களை அளித்தார்
எம் பில் மற்றும் பி எச் டி பயிலும் பட்டியலின மாணவர்களுக்காக தேசிய உதவித்தொகை திட்டத்தை மத்திய சமூக நீதி மற்றும் அதிகாரமளித்தல் அமைச்சகம் செயல்படுத்தி வருகிறது. 2020-21-ஆம் ஆண்டில், 2020 டிசம்பர் 31 வரை 3442 மாணவர்களுக்கு ஊக்கத்தொகை வழங்கப்பட்டுள்ளது.
பட்டியலின மாணவர்கள் மற்றும் பட்டியலினத்தை சேர்ந்த மாற்றுத் திறனாளிகளிடையே தொழில் முனைதல் மற்றும் புதுமைகளை ஊக்குவிப்பதற்காக அம்பேத்கர் சமூக புதுமை மற்றும் வழிகாட்டுதல் இயக்கத்தை மத்திய சமூக நீதி மற்றும் அதிகாரமளித்தல் அமைச்சகம் 2020 செப்டம்பர் 30 அன்று தொடங்கியது.
தகுதியுடைய விண்ணப்பதாரர்களுக்கு வருடத்திற்கு ரூ. 10 லட்சம் என மூன்று வருடங்களுக்கு ரூ. 30 லட்சம் நிதி ஆதரவாக வழங்கப்படுகிறது.
------
(Visitor Counter : 101
கப்பல் போக்குவரத்து அமைச்சகம்
தேசிய கடல்சார் தினத்தையொட்டி கடல்சார் விழிப்புணர்வு வாக்கத்தான் போட்டியை மத்திய அமைச்சர் திரு சர்பானந்த சோனோவால் கொடியசைத்து தொடங்கிவைத்தார்
60-வது தேசிய கடல்சார் தினத்தையொட்டி கடல்சார் விழிப்புணர்வு வாக்கத்தான் போட்டியை மத்திய துறைமுகங்கள், கப்பல் மற்றும் நீர்வளத்துறை அமைச்சர் திரு சர்பானந்த சோனோவால் கொடியசைத்து தொடங்கிவைத்தார்.
இந்நிகழ்ச்சியில் பேசிய திரு சர்பானந்த சோனோவால், மக்களுக்கு வாழ்த்து தெரிவித்து, கடல் மாலுமிகள், துறைமுக தொழிலாளர்கள் மற்றும் கடல்சார் துறையில் தொடர்புடைய அனைவரையும் உறுதியான கடின உழைப்புக்காக தாம் வணங்குவதாக குறிப்பிட்டார்.
இந்தியாவின் பொருளாதார வளர்ச்சிக்கான கடல்சார் துறையின் முக்கியத்துவம் குறித்து சுட்டிக்காட்டிய திரு சர்பானந்த சோனோவால், கப்பல் போக்குவரத்து நாட்டின் வளமைக்கான வழியாகும் என்று கூறினார். கடல் சார் துறையில் பெண் மாலுமிகளும் சிறந்து விளங்குவதாக அவர் தெரிவித்தார். அவர்களுடைய அளப்பரிய பங்களிப்புக்காக தாம் நன்றி தெரிவித்து கொள்வதாகவும் திரு சர்பானந்த சோனோவால் கூறினார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
காஷ்மீரில் கொவிட் தடுப்பு மருந்து வழங்கும் நடவடிக்கையை மக்கள் இயக்கமாக மாற்ற வேண்டும் என்று மத்திய அமைச்சர் டாக்டர் ஜிதேந்திர சிங் வலியுறுத்தல்
காஷ்மீரில் தடுப்பு மருந்து வழங்கும் நடவடிக்கையை தீவிரப்படுத்த வேண்டும் என்று அங்குள்ள தலைவர்களை மத்திய அமைச்சர் டாக்டர் ஜிதேந்திர சிங் இன்று கேட்டுக்கொண்டார். அரசியல் மற்றும் கொள்கை வித்தியாசங்களைக் கடந்து காஷ்மீர் எனும் சொர்க்கத்தை கொரோனாவின் பிடியில் இருந்து காப்பாற்றுவது நம் அனைவரின் கடமையாகும் என்று அவர் கூறினார்.
காஷ்மீர் பள்ளத்தாக்கின் அரசியல் தலைவர்கள் மற்றும் சமூக ஆர்வலர்கள் உடன் உரையாடிய அமைச்சர், பிரதமர் திரு. நரேந்திரமோடி தலைமையிலான அரசாங்கத்தால் தொடங்கப்பட்ட தடுப்பு மருந்து வழங்கும் நடவடிக்கையை மக்கள் இயக்கமாக மாற்ற, தேர்ந்தெடுக்கப்பட்ட பிரதிநிதிகள், சமூக ஆர்வலர்கள், மதத் தலைவர்கள் மற்றும் மூத்த தலைவர்கள் முக்கிய பங்காற்ற வேண்டும் என்று கேட்டுக் கொண்டார்.
தடுப்பு மருந்து வழங்கலை காஷ்மீரில் வெற்றிகரமாக மேற்கொண்டால் நேர்மறையான எண்ணத்தை நாடு முழுவதும் அது உருவாக்கும் என்று அவர் தெரிவித்தார். காஷ்மீர் பள்ளத்தாக்கு உட்பட நாடு முழுவதுமான நிலைமையை பிரதமர் திரு நரேந்திர மோடி தொடர்ந்து கண்காணித்து வருவதாக அமைச்சர் கூறினார். தேவையேற்படும் போதெல்லாம் மாவட்ட நிர்வாகங்களையும் மருத்துவ சமூகத்தையும் பிரதமர் தொடர்பு கொள்வதாகவும் அவர் மேலும் தெரிவித்தார்.
மக்களுக்கு தோழமையான தடுப்பு மருந்து வழங்கல் முகாம்களை ஏற்பாடு செய்ய சமுதாய தலைவர்களின் பங்களிப்பை பயன்படுத்திக் கொள்ளுமாறு காஷ்மீரில் உள்ள மாவட்ட ஆட்சியர்களை தாம் அறிவுறுத்தி உள்ளதாக கூறிய அமைச்சர், போதுமான அளவிலான தடுப்பு மருந்துகள் விரைவில் கிடைக்க செய்யப்படும் என்று கூறினார்.
கூட்டத்தில் கலந்துகொண்ட தலைவர்கள், கொவிட் தொடர்பான நிவாரண பொருட்களை காஷ்மீருக்கு அனுப்பியதற்காக அமைச்சருக்கு நன்றி தெரிவித்ததோடு, இன்னும் அதிக அளவில் இதர மாவட்டங்களுக்கு பொருட்களை அனுப்புமாறு கேட்டுக் கொண்டனர்.
பாதுகாப்பு அமைச்சகம்
ஆயுதப்படைகளின் கொடி நாள் நிதிக்கு தாராளமாக நன்கொடை வழங்குமாறு பாதுகாப்பு அமைச்சர் திரு ராஜ்நாத் சிங் வேண்டுகோள்
உயிரிழந்த அல்லது ஊனமுற்ற நமது தீரமிக்க வீரர்களை சார்ந்திருப்போரின் மறுவாழ்வு மற்றும் நலனுக்கு பயன்படுத்தப்படும் ஆயுதப்படைகளின் கொடி நாள் நிதிக்கு தாராளமாக நன்கொடை வழங்குமாறு பாதுகாப்பு அமைச்சர் திரு ராஜ்நாத் சிங் வேண்டுகோள் விடுத்துள்ளார். ராணுவ வீரர்களுக்கு கடமையாற்றுவதற்கான வாய்ப்பை நாட்டு மக்களுக்கு கொடி நாள் வழங்குகிறது.
ஆயுதப்படைகளின் கொடி நாள் நிதியின் மூலம் ஈட்டப்பட்ட வருவாயில், 7.5 சதவீதம் கார்பஸ் நிதிக்கு திரும்ப அளிக்கப்பட்டு, மிச்சமிருக்கும் நிதி முன்னாள் ராணுவ வீரர்கள் மற்றும் அவர்களை சார்ந்துள்ளோரின் நலனுக்கு பயன்படுத்தப்படுகிறது. நிதியாண்டு 2020-21-ல் 38,049 பயனாளிகளுக்கு ரூ 133.21 கோடி செலவிடப்பட்டது.
2020-21 நிதியாண்டில் ரூ 33.35 கோடி வசூலிக்கப்பட்டது. பாதுகாப்பு அமைச்சர் தலைமையிலான நிர்வாக குழு மற்றும் முன்னாள் ராணுவத்தினர் நல செயலாளர் தலைமையிலான செயற்குழுவின் கீழ் கேந்திரிய சைனிக் வாரியத்தால் இந்த நிதி நிர்வகிக்கப்படுகிறது.
குழந்தைகளின் கல்வி, திருமணம், வறுமை, இறப்பு உள்ளிட்ட காரணங்களுக்காக முன்னாள் ராணுவ வீரர்கள், உயிரிழந்த வீரர்களின் மனைவிகள் மற்றும் சார்ந்தோருக்கு நிதியுதவி வழங்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1757004
----
(Visitor Counter : 211
தொழிலாளர் மற்றும் வேலைவாய்ப்பு அமைச்சகம்
இந்தியாவின் ஜி 20 தலைமையின் கீழ் தொழிலாளர் 20-ன் தொடக்கக் கூட்டத்திற்காக 20 நாடுகளைச் சேர்ந்த பிரதிநிதிகள், நிபுணர்கள் அமிர்தசரஸ் வந்து சேர்ந்தனர்
உலகின் வளர்ந்த மற்றும் வளரும் நாடுகளின் குழுவான ஜி 20-ன் முக்கிய செயல்பாட்டுக் குழுவான தொழிலாளர்20 -ன் தொடக்க நிகழ்வுக்காக, இந்தியாவைச் சேர்ந்த தொழிற்சங்கத் தலைவர்கள் மற்றும் தொழிலாளர் வல்லுநர்கள் தவிர 20 நாடுகளைச் சேர்ந்த தொழிற்சங்கப் பிரதிநிதிகள், வல்லுநர்கள் மற்றும் தொழிலாளர் தலைவர்கள் பஞ்சாபின் அமிர்தசரஸ் வந்துள்ளனர்.
மத்திய தொழிலாளர் மற்றும் வேலைவாய்ப்புத்துறை அமைச்சர் திரு பூபேந்தர் யாதவ், பஞ்சாப் முதலமைச்சர் திரு பகவந்த் மான் ஆகியோர் எல் 20-ன் தொடக்கக் கூட்டத்தில் பிரதிநிதிகளுடன் உரையாடுவார்கள். 2023-ல் ஜி 20-க்கு இந்தியா தலைமை தாங்குவது, முக்கியமான உலகளாவிய பிரச்சினைகளில் உலகத்துடன் ஒத்துழைப்பதற்கான ஒரு முக்கிய தருணமாகும்.
இந்தியாவின் மிகப்பெரிய தொழிலாளர் அமைப்பான பாரதிய மஸ்தூர் சங்கம் , லேபர்20 ஈடுபாட்டுக் குழுவை நடத்துகிறது. பிஎம்எஸ் தேசியத் தலைவர் திரு ஹிரண்மய் பாண்டியா எல் 20 -ன் தலைவராக இருப்பார். நகரில் நடைபெறும் துவக்க விழாவிற்கு அவர் தலைமை தாங்குவார். இந்தியாவில் உள்ள பல முன்னணி தொழிற்சங்கங்களும் இந்நிகழ்ச்சியில் பங்கேற்கவுள்ளன.
நாளை தொடங்கும் எல் 20 கூட்டத்தின் விவரங்களை இன்றைய செய்தியாளர் சந்திப்பின் போது, பிஎம்எஸ் தேசியத் தலைவர் திரு ஹிரண்மய் பாண்டியா எடுத்துரைத்தார். அனைவருக்குமான சமூகப் பாதுகாப்பு; முறைசாரா தொழிலாளர்களுக்கான சமூகப் பாதுகாப்பு; திறன் பயிற்சி மற்றும் திறன் மேம்பாடு: பணி வழங்குவோர், பணியாளர்கள் மற்றும் அரசுகளின் பங்கு மற்றும் பொறுப்புகள் உட்பட நிலையான வாழ்வாதாரம் மற்றும் வேலைவாய்ப்பு தொடர்பான முக்கிய விஷயங்கள் பற்றி தொடக்கக் கூட்டத்தில் விவாதிக்கத் திட்டமிட்டுள்ளதாக அவர் கூறினார்
தொழிலாளர் பிரச்சனைகள் குறித்து நன்கறிந்த நிபுணர்களான பேராசிரியர் சந்தோஷ் மெஹ்ரோத்ரா, டாக்டர் பிரவின் சின்ஹா, பேராசிரியர் ரவி ஸ்ரீவஸ்தவ், வழக்கறிஞர் சி.கே. சாஜி நாராயணன், தமிழ்நாட்டின் டாக்டர் பி.ஆர். அம்பேத்கர் சட்டப் பல்கலைக்கழகத் துணைவேந்தர் பேராசிரியர் என். சந்தோஷ் குமார், பிலாஸ்பூர் பல்கலைகழகத் துணைவேந்தர் பேராசிரியர் ஏ.டி.என் வாஜ்பாய் ஆகியோர் கலந்து கொண்டு ஆலோசனைகளை செழுமைப்படுத்துவார்கள். தேர்ந்தெடுக்கப்பட்ட நட்பு நாடுகளைத் தவிர, பல்வேறு ஜி 20 நாடுகள் மற்றும் அமைப்புகளின் தொழிலாளர்துறை வல்லுநர்கள் மற்றும் தொழிற்சங்கத் தலைவர்கள் மேற்குறிப்பிட்ட விஷயங்கள் பற்றி விவாதிப்பார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1908371
-----
AD/SMB/KPG
(Visitor Counter : 89
ஜல்சக்தி அமைச்சகம்
நீர்வள இயக்கத்தின் இலக்குகள்
தமிழகத்தில் இதுவரை 74 லட்சம் வீடுகளுக்கு, குழாய் மூலம் குடிநீர் இணைப்பு வழங்கப்பட்டுள்ளது
நாட்டில் கிராமப்புறங்களில் உள்ள அனைத்து வீடுகளுக்கும் குழாய் மூலம் குடிநீர் வழங்குவதற்காக நீர்வள இயக்கத்தை மாநில அரசுகளுடன் இணைந்து மத்திய அரசு அமல்படுத்தி வருகிறது. நாள்தோறும் ஒவ்வொரு கிராமப்புற வீடுகளுக்கும், தலா ஒருவருக்கு 55 லிட்டர் தண்ணீர் விநியோகம் செய்ய வேண்டும் என்பது இதன் நோக்கமாகும். குஜராத், தெலங்கானா, ஹரியானா, கோவா, புதுச்சேரி, அந்தமான் நிக்கோபார் தீவுகள், தாதர் நாகர் ஹவேலி, டாமன்-டையு ஆகிய பகுதிகளில் 100 சதவீதம் அளவுக்கு பணி நிறைவு செய்யப்பட்டுள்ளது. இந்த இயக்கத்தின் மொத்த மதிப்பீட்டுத் தொகையான 3.60 லட்சம் கோடி ரூபாயில், மத்திய அரசின் பங்காக 2.08 லட்சம் கோடி ரூபாய் இருக்கும்.
ஜனவரி 31, 2023 வரை தமிழ்நாட்டில் உள்ள 125.51 லட்சம் கிராமப்புற வீடுகளில் 74.03 லட்சம் வீடுகளுக்கு குழாய் மூலம் குடிநீர் இணைப்பு அளிக்கப்பட்டுள்ளது.
இத்தகலை மக்களவையில் இன்று மத்திய நீர்வளத்துறை இணையமைச்சர் திரு பிரகலாத் சிங் பட்டேல் தெரிவித்தார்.
வணிகம் மற்றும் தொழில்துறை அமைச்சகம்
இந்தியா மற்றும் கொரிய குடியரசு இடையே ஸ்டார்ட்அப் துறையில் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
ஸ்டார்ட்அப் துறையில் இந்தியா மற்றும் கொரியா இடையேயான ஒத்துழைப்பு குறித்த புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் பின்னேற்பு ஒப்புதல் அளிக்கப்பட்டுள்ளது. இந்த புரிந்துணர்வு ஒப்பந்தம் பிப்ரவரி 2019-ல் கையெழுத்திடப்பட்டது.
இந்த புரிந்துணர்வு ஒப்பந்தம், இருநாடுகளிலும் ஸ்டார்ட் அப் துறையில் உள்ள உறவை மேம்படுத்தும் என்பது குறிப்பிடத்தக்கது.
சுகாதாரம் மற்றும் குடும்ப நலத்துறை அமைச்சகம்
இந்தியாவின் குணமடைதல் விகிதம் 83 சதவீதத்தை தாண்டியது, சிகிச்சையில் உள்ள நபர்களை விட குணமடைந்தோரின் எண்ணிக்கை 41.5 லட்சம் அதிகமாகும்
கொரோனாவை எதிர்த்து இந்தியா திறம்பட போராடி வரும் நிலையில், நாட்டில் குணமடைதல் விகிதம் 83 சதவீதத்தைத் தாண்டியுள்ளது. சிகிச்சையில் உள்ள நபர்களை விட குணமடைந்தோரின் எண்ணிக்கை 41.5 லட்சம் அதிகமாகும்
கடந்த ஒரு மாதத்தில் குணமடைந்தோரின் எண்ணிக்கையில் 100 சதவீத உயர்வை இந்தியா கண்டுள்ளது. மொத்த பாதிப்புகளில் 83 சதவீதம் பேர்  குணமடைந்து வீடு திரும்பியுள்ளனர்.
மொத்த பாதிப்புகளில் ஐந்தில் ஒரு பங்குக்கும் குறைவானவர்களே  தற்போது சிகிச்சையில் உள்ளனர்.
கடந்த 24 மணி நேரத்தில் மட்டும் 84,877 நபர்கள் குணமடைந்துள்ளனர். புதிய தொற்றுகளின் எண்ணிக்கை 70,589 ஆக உள்ளது. குணமடைந்தோரின் மொத்த எண்ணிக்கை 51,01,397 ஆகும்.
குணமடைந்தோரின் 73 சதவீதம் மகாராஷ்டிரா, கர்நாடகா, ஆந்திரப் பிரதேசம், தமிழ்நாடு, உத்திரப் பிரதேசம், தில்லி, ஒடிஷா, கேரளா, மேற்கு வங்கம் மற்றும் மத்தியப் பிரதேசம் ஆகிய 10 மாநிலங்களில் உள்ளனர்.
மகாராஷ்டிரா மட்டுமே 20,000-க்கும் அதிகமான புதிய குணமடைதல்களுக்கு காரணமாக உள்ள நிலையில், கர்நாடகாவிலிருந்து 6,000 குணமடைதல்கள் பதிவாகியுள்ளன.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1659972